Noryn Aziz

Norazmahwati Abdul Aziz (lahir 26 November 1976), atau lebih dikenali sebagai Noryn Aziz, adalah seorang penyanyi jaz Malaysia yang popular menerusi lagu Cerita Cinta. Beliau memulakan kerjaya muziknya pada tahun 1996 dengan menganggotai kumpulan Sister-Sister. Pada tahun yang berikutnya, Noryn memilih untuk bergerak secara solo dan menerbitkan album solo pertamanya, "Fantasi O Realiti".

Latar belakang seni
Noryn merupakan graduan Ijazah Sarjana Muda dalam bidang Muzik daripada Kolej Muzik Antarabangsa(ICOM), dan pernah berada di bawah didikan Datuk Syafinaz Selamat semasa tempoh pengajian. Walaupun dilatih secara klasikal, beliau memilih untuk memperjuangkan muzik bergenre Pop dan Jaz. Namun begitu, beliau juga masih selesa membawakan lagu bergenre lain.

Kerjaya seni
Noryn mula mencipta nama dalam industri hiburan pada tahun 1996 menerusi kumpulan Sister-Sister. Setelah itu, beliau memilih untuk bergerak secara solo, dan menghasilkan sebuah album berjalur alternatif, "Fantasi O Realiti" pada tahun 1997.

Pada tahun 2006, Noryn melancarkan album solonya yang kedua bertajuk "Alam Maya". "Alam Maya" menggabungkan irama jaz kontemporari, R&B dan Soul dalam nuansa pop dan mengandungi 11 buah lagu. Antara single yang popular daripada album ini adalah "Cerita Cinta".

Pada tahun 2010, Noryn melancarkan sebuah mini album yang diberi tajuk, "I'm Alright". "I'm Alright" mengandungi enam buah lagu yang juga menggabungkan irama jaz, R&B dan Soul.

Sejak tahun 2018, Noryn ada berkongsi informasi tentang jalinan kerjasamanya dengan Ajai dan juga Syamel dalam pembikinan albumnya yang terbaru. Namun, Noryn juga berkata bahawa beliau tidak akan terburu-buru dalam menghasilkan lagu-lagu baru untuk albumnya bagi memastikan kualiti setiap lagu menepati jiwanya dan tidak hanya sekadar melepaskan batuk di tangga.

Bakat

Profil vokal 
Jenis suara: Dramatic Soprano

Kehidupan peribadi
Beliau telah berkahwin dengan seorang ahli perniagaan, Shaik Rizal Sulaiman pada Oktober tahun 2020.

Ekoran daripada masalah rumahtangganya yang pernah menjadi tajuk utama di beberapa laman portal berita dahulu, karier seni Noryn sering dispekulasikan terhenti disebabkan masalah peribadinya. Namun beliau tidak pernah berkongsi masalah peribadinya dengan media, dan juga menolak spekulasi yang mengatakan beliau sudah tidak lagi aktif berkarya serta menyanyi. Walaupun beliau pernah berehat seketika daripada industri hiburan setelah melahirkan anaknya, Raja Bariq Umar Shah, Noryn masih lagi menerima undangan untuk membuat persembahan di majlis-majlis tertutup sehingga kini.

Diskografi

Album studio 
Album bersama Sister-Sister
 Sister-Sister (1996)
Album solo 
 Fantasi O Realiti (1997)
 Alam Maya (2006)
Album EP 
 I’m Alright (2010)

Anugerah

Rujukan 

Muslim Malaysia
Penyanyi wanita Malaysia
Orang dari Shah Alam
Peserta Gegar Vaganza
Orang Malaysia berketurunan Melayu